สังคมข่าวหุ้น
*จับตาเฟดลดดอกเบี้ย
31 ก.ค. 2562

เกียรติก้อง ว่องไวยากร
*จับตาเฟดลดดอกเบี้ย
*ตลาดหุ้นทั่วโลกรอผลประชุมธนาคารกลางสหรัฐ หรือเฟด วันนี้ ส่วนใหญ่มั่นใจว่าเฟดจะปรับลดดอกเบี้ยนโยบายลง 0.25% เท่านั้น ตลาดก็แค่แกว่งแคบ ๆ แต่ถ้าปรับลดอัตราดอกเบี้ย 0.5% ตอบรับในเชิงบวก และหากเฟดมีมติคงอัตราดอกเบี้ยนโยบาย งานนี้มีหวังตลาดหุ้นร่วงหนัก ส่วนการเจรจาการค้าสหรัฐฯ กับจีน ส่อยืดเยื้อเป็นเชิงลบต่อตลาดฯ ขณะที่แผนกระตุ้นเศรษฐกิจคาดว่าจะเข้าครม.สัปดาห์หน้า เป็นอย่างเร็ว เฮียกวง สมคิด จาตุศรีพิทักษ์ เข้ามาคุมเอง ดัชนีจะไปต่อหรือลงต่อ ต้องลุ้นกันวันนี้
*SCB ของเสี่ยอาทิตย์ นันทวิทยา ประธานกรรมการบริหารแบงก์ไทยพาณิชย์ ภาพรวมถือว่าดูดีสุดในกลุ่มแบงก์ขนาดใหญ่ วานนี้เริ่มมีแรงซื้อกลับ ครึ่งปีหลังสดใสรับรู้กำไรจากการขายหุ้น SCBLIFE ทั้งปีคาดว่าจะมีกำไรกว่า 5 หมื่นล้านบาท เพิ่มขึ้นมากกว่า 20% และผลจากการลดสาขาของธนาคารจะช่วยลดต้นทุนในอนาคต เข้าสู่ระบบดิจิทัล ราคาเป้าหมาย 155 บาท
*KTC ของเสี่ยระเฑียร ทำสถิติราคานิวไฮใหม่วานนี้ แรงเก็งกำไรเข้ามาอย่างต่อเนื่อง แม้ว่าโอกาสที่จะเข้าคำนวณใน MSCI รอบระหว่างกาลแทบจะไม่มีเลย โดยจะประกาศในวันที่ 8 สิงหาคมนี้ แต่ราคาก็วิ่งขึ้นมาผิดปกติ ช่วงนี้น้องแมงเม่าอาจต้องระมัดระวัง อาจมีเซอร์ไพรส์ P/E ตอนนี้ 21 เท่า ก็แพงไปนิดแล้ว
*กลุ่มจิราธิวัฒน์ จัดทัพใหม่ ROBINS ยังมีแรงเก็งกำไรเข้ามาเรื่อย ๆ งานนี้นักลงทุนอยากจะสวอปหุ้น บริษัท เซ็นทรัล รีเทล คอร์ปอเรชั่น จำกัด (CRC) เพียบ ของดีแลกของดีกว่า ยังไงก็คุ้ม แถมราคาเทนเดอร์ออฟเฟอร์ก็ให้สูง 66.50 บาท ขณะที่ CRC มีสินทรัพย์รวมสูงถึง 1.8 แสนล้านบาท สูงกว่า ROBINS ถึง 6 เท่า งานนี้น้องแมงเม่าทนไม่ไหวต้องรีบช้อนเก็บเข้าพอร์ตรอแลกหุ้นดีกว่า
*TTCL ของฮิโรโนบุ อิริยา ประธานกรรมการ บริษัท ทีทีซีแอล กราฟเป็นขาขึ้น รับงบไตรมาส 2 โดดเด่น จากการบันทึกกำไรจากการขายเงินลงทุนในบริษัทย่อย จ่อเดินหน้าโครงการโรงไฟฟ้า Ahlone เฟสที่ 2 ที่เมียนมา และงานใหม่ในต่างประเทศและในประเทศอีกหลายงาน ไม่ต่ำกว่า 2 หมื่นล้านบาท เป้าหมายแรกราคา 12.0 บาท
*หุ้น BTS น่าสนใจ อาณัติ อาภาภิรม ประธานคณะกรรมการที่ปรึกษา บริษัท ระบบขนส่งมวลชนกรุงเทพ จำกัด (มหาชน) ผู้ให้บริการรถไฟฟ้าบีทีเอส ขานรับนโยบายลดค่าโดยสารรถไฟฟ้าเหลือ 15 บาทตลอดสาย งานนี้ก็ขึ้นอยู่กับศักดิ์สยาม ชิดชอบ รัฐมนตรีว่าการกระทรวงคมนาคม ว่าจะมีอะไรมาชดเชยให้กับเอกชน ถ้าทำได้งานนี้ก็วิน-วิน
*ทยอยเก็บ TOP ของอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ไทยออยล์ ราคายังถูก แม้ไตรมาสที่ 2 จะไม่ค่อยโดดเด่น แต่จะกลับมาดีในไตรมาสที่ 3 จากแนวโน้มค่าการกลั่นที่สูงขึ้น หลังจากปิดซ่อมบำรุงมา 1 เดือน แต่หลังจากเปิดดำเนินงานจะกลับมาผลิตได้อย่างเต็มกำลัง เป้าหมาย 87 บาท
*COM7 ของศิริพงษ์ สมบัติศิริ ประธานกรรมการ บริษัท คอมเซเว่น เข้าตาเซียน ปรับเป้าหมายขึ้นเป็น 28.75 บาท จาก 23.5 บาท มองว่าบริษัทจะรายงานกำไรสุทธิที่สูงสุดเป็นประวัติการณ์ในไตรมาส 2 เพิ่มขึ้น 26% จากยอดขายโทรศัพท์ยี่ห้อ Apple และ Samsung ที่เพิ่มขึ้น ขณะที่ราคาหุ้นไม่แพง น้องแมงเม่าเลยเข้ามามะรุมมะตุ้มกันใหญ่
*LOXLEY ของเสี่ยธงชัย ล่ำซำ ประธานกรรมการ บริษัท ล็อกซเล่ย์ ยิ้ม หลังบอร์ดสลากฯ เคาะขายออนไลน์ แบบรูปภาพ 12 นักษัตร เตรียมทำประชาพิจารณ์ และเสนอครม.ต่อไป งานนี้ประธานบอร์ดเปิดทางให้ล็อกซเล่ย์เข้าร่วมประมูลระบบได้หากมีการเปิดอย่างเป็นทางการ